Hat szabad intenzíves ágy maradt egész Romániában
1531 ember van Romániában intenzív osztályon a koronavírus miatt, és többet már alig tudnak fogadni.
Hat szabad intenzív terápiás ágy maradt Románia kórházaiban – írta a Transindex Vlad Voiculescu egészségügyi miniszterre hivatkozva. A miniszter azt mondta: vasárnap 11 875-en voltak koronavírus miatt kórházban, közülük 1531-en szorulnak intenzív terápiás ellátásra.

Florin Citu miniszterelnök arról beszélt, hogy a napi új fertőzések száma már enyhén csökken, de egyre nő az intenzív terápiára szorulók száma. Szerinte még 2-3 hónapra lehet szükség ahhoz, hogy átmenjen az ország ezen a hullámon.

Romániában az elmúlt egy hétben naponta 100–200 közötti áldozatot követelt a koronavírus, és 3600–5400 új fertőzöttet találtak naponta, vagyis lakosságarányosan még így is jobb a helyzet ott, mint Magyarországon. Nálunk az a veszély nem fenyeget, hogy ne volna elég intenzíves ágy, itt arról panaszkodik sok egészségügyi dolgozó, hogy hiába vannak ágyak, elég dolgozó nincs melléjük.
intenzív ágyak Románia koronavírus intenzív osztály járványhelyzet